Kurjentatar

Kurjentatar eli tundrakurjentatar (Koenigia islandica) on yksivuotinen, etenkin arktisten alueiden tatarkasvi.

Kurjentatar on hentovartinen, pystykasvuinen, kalju ruoho, joka kasvaa yhdestä viiteen senttimetriä korkeaksi. Väriltään se on vihreästä punaiseen. Lehdissä on hyvin lyhyt ruoti ja kahdesta kuuteen millimetriä pitkä soikea ja möyheä lehtilapa. Kukat ovat yksikotisia ja tatarkasveille epätyypillisesti kolmilehtisiä. Niissä on 1–2 millimetrin mittainen kapean kellomainen kehä, kolme hedettä ja kolme joutohedettä.

Kurjentatarta esiintyy Maan pohjoispuoliskolla ympäri arktisen vyöhykkeen. Suomen alueella sitä kasvaa harvinaisena Pohjois-Lapissa Enontekiöllä aivan pohjoisimmilla tuntureilla. Lajia on tavattu lisäksi Utsjoella, mistä se on hävinnyt.

Kurjentatar on luokiteltu Suomessa silmälläpidettäväksi (NT) lajiksi, koska sitä uhkaa ilmaston lämpeneminen.Rassi, Pertti, Hyvärinen, Esko, Juslén, Aino & Mannerkoski, Ilpo (toim.) 2010: Suomen lajien uhanalaisuus – Punainen kirja 2010. Ympäristöministeriö & Suomen ympäristökeskus, Helsinki.

 Lähteet 
 Hämet-Ahti, Leena, Suominen, Juha, Ulvinen, Tauno & Uotila, Pertti (toim.) 1998: Retkeilykasvio, 4. uudistettu painos, 656 s. Luonnontieteellisen keskusmuseon kasvimuseo. Helsinki.

 Viitteet 

Luokka:Kurjentattaret